Дзяржаўная ўстанова адукацыі

“Затур’янскі навучальна-педагагічны комплекс

дзіцячы сад – сярэдняя школа”

УРОК СУСВЕТНАЙ ГІСТОРЫІ Ў 5 КЛАСЕ

“ЭЛІНІСТЫЧНАЯ КУЛЬТУРА”

Балтуцкая Ганна Валянцінаўна,

настаўнік гісторыі

Мэта: знаёмства з узнікненнем і росквітам эліністычнай культуры.

Задачы:

сфарміраваць уяўленне аб паняцці “эліністычная культура”;

падвесці навучэнцаў да таго, што Александрыя Егіпецкая з’яўлялася галоўным цэнтрам навукі і культуры тагачаснай цывілізацыі;

пазнаёміць з важнейшымі дасягненнямі і помнікамі Старажытнага свету;

развіваць мысленне, картаграфічныя ўменні, уменні вылучаць галоўнае, рабіць вывады;

выхоўваць эстэтычны густ; пачуцце захаплення, павагу да тых людзей, якія стварылі шэдэўры сусветнай культуры; адказнасць і ўменні слухаць сваіх аднакласнікаў.

Форма ўрока: віртуальнае падарожжа.

Тып урока: вывучэнне новага матэрыялу.

Абсталяванне: вучэбны дапаможнік для 5 класа “Гісторыя Старажытнага свету”, насценная карта “Заваяванні Аляксандра Македонскага ў IV ст. да н. э.”; ілюстрацыі цудаў Старажытнага свету і подпісы да іх; выява самалёта з паперы; картачкі з заданнямі, відэафрагмент “7 цудаў свету”.

Ход

1. Арганізацыйны пачатак урока

Гуляючы ў цяністым садзе, грэчаскі мудрэц гутарыў са сваім вучнем: “Скажы мне, чаму цябе адольваюць сумненні? Ты пражыў доўгае жыццё, вучыўся ў вялікіх элінаў, стаў мудрым. Як жа так, што і для цябе засталося шмат нявырашаных пытанняў”.

У роздуме філосаф начарціў два кругі, маленькі і вялікі, і сказаў: “Твае веды – гэта маленькі круг, а мае веды – вялікі. Але ўсё, што засталося па-за гэтымі кругамі, – невядомасць. Маленькі круг мала сутыкаецца з невядомасцю. Чым большы круг з ведамі, тым больш ён мяжуе з невядомасцю. І чым больш ты пазнаеш новае, тым больш у цябе будзе ўзнікаць нявырашаных пытанняў”.

Давайце і мы сёння даведаемся пра новае з гісторыі грэчаскай культуры.

2. Увядзенне ў тэму

Мы ажыццявім віртуальнае падарожжа па тэме нашага ўрока “Эліністычная культура” (запіс тэмы ўрока ў сшытак).

- Што такое “культура”?

- Хто такія “эліны”?

- Так з чым будзе звязана наша падарожжа?

(Пастаноўка задач: мы даведаемся, што такое “эліністычная культура”, пазнаёмімся з развіццём навукі ў гэты перыяд, даведаемся аб цудах Старажытнага свету)

- На чым мы будзем перамяшчацца? (На самалёце)

3. Вывучэнне новага матэрыялу

1) Эліністычная культура

Мы наведаем Егіпет, Сірыю і Малую Азію. Вам, напэўна, незразумела, чаму, вывучаючы гісторыю Старажытнай Грэцыі, мы ляцім у Егіпет. Давайце знойдзем адказ на гэта пытанне на старонцы 64 падручніка.

Чытанне тэксту падручніка навучэнцамі.

Адказы на пытанні:

- Хто такі Аляксандр Македонскі?

- Што здарылася з дзяржавай Аляксандра Македонскага пасля яго смерці?

У дзяржавах, якія ўзніклі пасля распаду дзяржавы Аляксандра Македонскага, грэкі, гэта значыць, эліны, займалі найлепшае становішча. Старажытнагрэчаская мова становіцца агульнай для насельніцтва гэтых краін. Але грэчаская культура перапляталася з мясцовымі традыцыямі. Новыя дзяржавы сталі называць эліністычнамі, а іх культуру эліністычнай. Росквіт культуры пачаўся з заваявання дзяржаў Аляксандрам Македонскім і завяршыўся заваяваннем Міжземнамор’я Старажытным Рымам. Росквіт культуры ахоплівае III – I стагоддзі да н. э.

- Дык што разумеюць пад “эліністычнай культурай”?

Запіс у сшытак:

Эліністычная культура – спалучэнне грэчаскай культуры з мясцовымі традыцыямі.

2) Александрыя Егіпецкая

Наш самалёт ажыццяўляе пасадку ў аэрапорце Александрыі. (Прымацаваць выяву самалёта на насценнай карце.) Мы адпраўляемся на абзорную экскурсію па горадзе.

Чытанне матэрыялу падручніка с. 65.

Адказы навучэнцаў на пытанні:

1. Дзе быў пабудаваны горад? (Егіпет, узбярэжжа Міжземнага мора)

2. Чаму атрымаў такую назву? (Названы ў гонар Аляксандра Македонскага)

3. Чым адрознівалася Александрыя ад іншых грэчаскіх гарадоў? (Александрыя размяшчалася на шырокай раўніне, у цэнтры – вялікая плошча, прамыя вуліцы, вадаправод)

4. Дакажыце, што Александрыя мела зручнае геаграфічнае размяшчэнне? (Узбярэжжа мора, развіццё гандлю)

Паступова Александрыя становіцца цэнтрам грэчаскай і сусветнай культуры, навукі і гандлю.

3) Эліністычная навука

У Александрыі быў аткрыты Мусеён.

- Як вы думаеце, што гэта такое?

Работа з ілюстрацыяй с. 66 (“Дом муз”)

- Каго называюць музамі? (Апякункі мастацтва, навукі)

Чытанне першага абзаца падручніка с. 66:

1. Што абазначае Мусеён? (“Дом муз”)

2. Чаму ён стаў цэнтрам навукі і культуры? (Знаходзіліся лабараторыі, заапарк, батанічны сад, бібліятэка)

Работа з ілюстрацыяй с. 66 (“Выява Архімеда на сучасным медалі”): хто такі Архімед?

Расказ настаўніка пра Александрыйскую бібліятэку, с. 68

Фізкультхвілінка

(паняцце “грэчаскае – нягрэчаскае”) – павароты тулава – рукі ўверх

“вісячыя сады”, спартанскі дух, фараон, лаканічная мова, пурпур, Фідзій, Зеўс, сфінкс, іерогліфы, Афіна, Амон-Ра, Кноскі палац, саркафаг, дэмакратыя, театр, агара.

4) Цуды Старажытнага свету

- Якія цуды Старажытнага свету вы ведаеце? (пераміда Хеопса, вісячыя сады Семіраміды)

Прагляд відэафрагмента, у час прагляду спыняемся і адказваем на пытанні.

<https://www.youtube.com/watch?v=iqkNao0ILUQ>

Храм Артэміды Эфескай

1. На тэрыторыі якой краіны размяшчаўся?

2. Якая асноўная асаблівасць храма?

Статуя Зеўса

1. У гонар якога бога быў пабудаваны храм?

2. Назавіце скульптара, выканаўшага статую.

Калос Радоскі

1. У гонар каго была пабудавана 36-метровая статуя?

2. З якой мэтай?

Грабніца Маўсола

1. Кім і з якой мэтай пабудавана?

2. Дзе знаходзілася?

Фароскі маяк аба Александрыйскі маяк

1. Якая вышыня?

2. З якой мэтай пабудавалі?

У час адказаў навучэнцы прымацоўваюць на насценнай карце малюнкі цудаў Старажытнага свету ў месцах іх знаходжання.

- Што вы можаце сказаць пра архітэктараў-распрацоўшчыкаў цудаў Старажытнага свету?

4. Замацаванне вывучанага матэрыялу

Вось і заканчваецца наша падарожжа. Для таго, каб сесці на борт самалёта, прапаную выканаць заданні.

1. Запоўніце пропускі:

Сімвалам велічы старажытнагрэчаскай цывілізацыі стала будаўніцтва новага горада (Александрыі). У горадзе быў адкрыты (Мусеён). Яго назву можна перавесці як (“Дом муз”). Тут знаходзіліся лабараторыі для вучоных, заапарк, батанічны сад і (бібліятэка). У Александрыі на востраве Фарос быў пабудаваны (маяк). На востраве Родас мясцовыя жыхары ўзвялі 36-метровую статую бога сонца (Геліяса). Яе здалёк бачылі марапрлаўцы. Таму яна атрымала назву (Калос) Радоскі. Пышную грабніцу цара (Маўсола) у Галікарнасе ўпрыгожвалі скульптуры.

2. Гульня “Падумай – растлумач”

- Як узнікла слова “фара”? Выкарыстайце веды, атрыманыя сёння на ўроку.

3. Гульня “Архітэктурная блытаніца”

Знайдзіце адлюстраванні помнікаў архітэктуры, якія названы “Цудамі свету”. (Сярод ілюстрацый з рознымі помнікамі старажытнасці навучэнцы выбіраюць цуды Старажытнага свету, якія адносяцца да Старажытнай Грэцыі, вешаюць на дошку разам з надпісамі)

- Якія помнікі можна аднесці да цудаў нашай дзяржавы? (Выказванні навучэнцаў)

- Дык што разумеюць пад “эліністычнай культурай”?

5. Дамашняе заданне

Віншую вас з паспяховым заканчэннем падарожжа.Адкрыйце дзеннікі і запішыце дамашняе заданне:

§ 16, падрыхтавацца да ўрока абагульнення

Выстаўленне адзнак

6. Рэфлексія

Наша падарожжа закончана. Уявіце, што ў аэрапорце вас сустракае карэспандэнт мясцовай газеты “Нясвіжскія навіны” і задае вам пытанні:

- Што з убачанага вамі ў час падарожжа больш за ўсяго вас уразіла?

- Што ў час падарожжа для вас было складаным?

Навучэнцы, перадаючы мікрафон, называюць самыя значныя, на іх погляд, дасягненні эліністычнай культуры.